จะเกิดปัญหากับธุรกิจอย่างไร ในยุค 4.0 ของประเทศไทย ถ้าหากคนไอทีถูกสร้างน้อยกว่าตลาดต้องการ 3 เท่า ?
พิสิษฐ์ ชาญเกียรติก้อง คณบดี คณะวิศวกรรมศาสตร์และเทคโนโลยี สถาบันการจัดการปัญญาภิวัฒน์ บอกว่า ในแต่ละปีสถาบันการศึกษาไทยสามารถผลิตคนไอที โดยเฉพาะกลุ่ม Developer และ Programmer ได้เพียง 2,000 คน/ปี ซึ่งน้อยกว่าที่ตลาดต้องการถึง 3 เท่าตัว ประกอบกับคนเหล่านั้นจบออกมาแล้วมีคุณภาพ หรือไม่ต้องสอนอะไรมากก็ทำได้เลยแค่ 16.5% เท่านั้น ที่สำคัญคนกลุ่มนี้ยังเสี่ยงสมองไหลออกไปต่างประเทศ ผ่านค่าตอบแทน และ Career Path ที่ดีกว่า ดังนั้นถ้าปล่อยให้ปัญหานี้เกิดขึ้นต่อไป โอกาสที่ประเทศจะพัฒนาสู่ Thailand 4.0 ก็ยากขึ้น

อย่างไรก็ตาม การเดินหน้านโยบายเกี่ยวกับการยกระดับเศรษฐกิจด้วยเทคโนโลยีใหม่นั้นเกิดขึ้นทั่วโลก ทำให้ทุกประเทศต่างต้องการบุคลากรไอทีคุณภาพไปทำงานด้วย เพราะภายใน 5 ปีข้างหน้า โอกาสที่ 4 ใน 10 ของบริษัทที่ติดอยู่ในระดับท็อปของทุกอุตสาหกรรม เช่นไอที, สื่อต่างๆ, ค้าปลีก, การเงิน, โทรคมนาคม รวมถึงสถาบันการศึกษา จะถูกแทนที่ด้วย Digital Disruption ทั้งหมด ดังนั้นเพื่อไม่ให้ประเทศไทยตกขบวน การกระตุ้นให้หน่วยงานรัฐเข้ามากระตุ้นให้สถาบันการศึกษาสนับสนุนเรื่องการเรียนการสอนเกี่ยวกับเทคโนโลยีใหม่ก็จำเป็น จะพึ่งแค่เอกชนสนับสนุนก็ไม่ได้